CELEX: 32014R1398
Language: mt
Date: 2014-10-24 00:00:00
Title: Regolament ta' Delega tal-Kummissjoni (UE) Nru 1398/2014 tal- 24 ta' Ottubru 2014 li jistabbilixxi standards u proċeduri dwar il-voluntiera kandidati u l-Voluntiera tal-Għajnuna tal-UE  Test b'rilevanza għaż-ŻEE

31.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 373/8
            
         REGOLAMENT TA' DELEGA TAL-KUMMISSJONI (UE) Nru 1398/2014
   tal-24 ta' Ottubru 2014
   li jistabbilixxi standards u proċeduri dwar il-voluntiera kandidati u l-Voluntiera tal-Għajnuna tal-UE
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 375/2014 tal-Parlament Ewropew u tal-Kunsill li jistabbilixxi l-Korp Volontarju Ewropew tal-Għajnuna Umanitarja (“l-Inizjattiva Voluntiera tal-Għajnuna tal-UE”) (1), u b'mod partikolari l-Artikolu 9(2) tiegħu,
   Billi:
   
               (1)
            
            
               Skont ir-Regolament (UE) Nru 375/2014, il-Kummissjoni għandha tistabbilixxi standards u proċeduri li jkopru l-kundizzjonijiet, l-arranġamenti u r-rekwiżiti meħtieġa li għandhom jiġu applikati mill-organizzazzjonijiet emittenti u dawk li jospitaw meta jidentifikaw, jagħżlu, iħejju, jimmaniġġaw u jimmobilizzaw il-voluntiera kandidati u l-Voluntiera tal-Għajnuna tal-UE biex jappoġġjaw l-operazzjonijiet ta' għajnuna umanitarja fil-pajjiżi terzi. Ir-Regolament (UE) Nru 375/2014 jipprovdi biex dawn l-istandards jiġu adottati permezz ta' atti ta' delega u l-proċeduri li għandhom jiġu adottati permezz ta' atti ta' implimentazzjoni.
            
         
               (2)
            
            
               Il-partijiet interessati kollha tal-Inizjattiva Voluntiera tal-Għajnuna tal-UE, inkluż il-voluntiera nfushom u l-organizzazzjonijiet emittenti u dawk li jospitaw, għandhom jiġu mħeġġa jaqsmu sens ta' identità fl-inizjattiva.
            
         
               (3)
            
            
               Il-qafas ta' kompetenza li għandu jintuża għall-inizjattiva Voluntiera tal-Għajnuna tal-UE għandu jiddefinixxi kompetenzi trasversali meħtieġa f'ħafna setturi tal-volontarjat u l-impjiegi, u jistabbilixxi wkoll il-kompetenzi speċifiċi meħtieġa għall-inizjattiva Voluntiera tal-Għajnuna tal-UE u biex taħdem f'għajnuna umanitarja. Hu għandu wkoll jagħti lista mhux eżawrjenti tal-kompetenzi tekniċi. Dan għandu jgħin sabiex tiġi żgurata għażla effikaċi u bbażata fuq il-ħtiġijiet u t-tħejjija ta' voluntiera kandidati, fuq il-bażi ta' qafas ta' kompetenza komuni.
            
         
               (4)
            
            
               Sabiex il-kompetenzi, il-bżonnijiet fit-tagħlim u r-riżultati tal-Voluntiera tal-Għajnuna tal-UE jiġu dokumentati u vvalutati, dawn għandhom isegwu b'mod faċli, pjan ta' tagħlim u żvilupp tul il-parteċipazzjoni tagħhom fl-inizjattiva. It-tfassil ta' dan il-pjan se jkun ibbażat fuq lezzjonijiet minn inizjattivi tal-Youth Pass (2) u l-Europass (3).
            
         
               (5)
            
            
               Parteċipazzjoni fl-Inizjattiva Voluntiera tal-Għajnuna tal-UE tista' ttejjeb l-impjegabbiltà tal-voluntiera, bħala riżultat tal-għarfien, il-ħiliet u l-kompetenzi li jakkwistaw. Dan juri wkoll solidarjetà tagħhom man-nies fil-bżonn u l-impenn tagħhom biex jippromwovu b'mod viżibbli sens ta' ċittadinanza Ewropea. Dispożizzjonijiet speċifiċi għandhom għalhekk jiffaċilitaw, sa fejn possibbli, il-validazzjoni tat-tagħlim mhux formali u informali li jsir minn Voluntiera tal-Għajnuna tal-UE, b'konformità mar-rakkomandazzjoni tal-Kunsill tal-20 ta' Diċembru 2012 dwar il-validazzjoni tat-tagħlim mhux formali u informali (4).
            
         
               (6)
            
            
               Standards li jirregolaw is-sħubijiet bejn l-organizzazzjonijiet emittenti u dawk li jospitaw huma ta' rilevanza kemm għas-settur umanitarju kif ukoll għal organizzazzjonijiet volontarji. Huma jappoġġjaw l-objettiv tal-bini ta' sħubiji bejn l-organizzazzjonijiet ta' implimentazzjoni u jirriflettu r-responsabbiltà reċiproka ta' dawn l-organizzazzjonijiet kemm biex jintlaħqu l-objettivi tal-inizjattiva Voluntiera tal-Għajnuna tal-UE kif ukoll għall-Voluntiera tal-Għajnuna tal-UE bħala individwi. Il-prinċipji li fuqhom hi bbażata s-sħubija jeħtieġ li jiġu definiti u l-Ftehim ta' Sħubija għandu jissodisfa r-rekwiżiti minimi sabiex l-imsieħba jkunu jistgħu japplikaw għal u jimmaniġġaw proġetti li jinvolvu l-iskjerament ta' Voluntiera tal-Għajnuna tal-UE f'pajjiżi terzi.
            
         
               (7)
            
            
               Prinċipji relatati ma' opportunitajiet indaqs u n-nondiskriminazzjoni huma mħaddna fil-leġiżlazzjoni nazzjonali u tal-Unjoni u għandhom dejjem jiġu rispettati u promossi mill-organizzazzjonijiet emittenti u dawk li jospitaw. Madankollu ssir dispożizzjoni għal eċċezzjonijiet speċifiċi għall-kuntest, fejn meħtieġ, relatati mad-definizzjoni tar-rwol u l-profil tal-Voluntiera tal-Għajnuna tal-UE.
            
         
               (8)
            
            
               Il-konformità mal-istandards rilevanti nazzjonali u mal-liġi tal-Unjoni u mal-liġi tal-Istat fil-pajjiż ospitanti hija ta' importanza kbira. Din hija r-responsabbiltà tal-organizzazzjonijiet emittenti u dawk li jospitaw, li huma obbligati wkoll li jgħarrfu l-Voluntiera tal-Għajnuna tal-UE tad-drittijiet tagħhom u l-obbligi legali li joħorġu minn din il-leġiżlazzjoni u d-dritt tagħhom għal kopertura tal-assigurazzjoni. Status legali ċar tal-voluntiera hi prekundizzjoni għall-iskjerament tagħhom u għalhekk għandu jiġi definit f'kuntratt ta' skjerament bejn l-organizzazzjonijiet mittenti u l-Voluntiera tal-Għajnuna tal-UE. Għandha tingħata wkoll attenzjoni speċifika għall-protezzjoni tad-dejta personali, bil-ħtieġa ta' aġir b'integrità, skont il-kodiċi ta' kondotta, u għas-salvagwardja ta' tfal u adulti vulnerabbli, inkluż billi tistabbilixxi prinċipju ta' tolleranza żero fir-rigward ta' abbuż sesswali.
            
         
               (9)
            
            
               Sabiex tassigura implimentazzjoni fil-ħin tal-inizjattiva Voluntiera tal-Għajnuna tal-UE, huwa meħtieġ li dan ir-Regolament jidħol fis-seħħ bħala kwistjoni urġenti peress li din tistabbilixxi d-dispożizzjonijiet ibbażati fuq liema organizzazzjonijiet ta' implimentazzjoni għandhom jibagħtu Voluntiera tal-Għajnuna tal-UE f'pajjiżi terzi.
            
         ADOTTAT DAN IR-REGOLAMENT:
   KAPITOLU 1
   
      DISPOŻIZZJONIJIET ĠENERALI
   
   Artikolu 1
   Suġġett
   Dan ir-Regolament jistabbilixxi standards dwar voluntiera kandidati u Voluntiera tal-Għajnuna tal-UE fir-rigward dawn il-materji elenkati fl-Artikolu 9(2) tar-Regolament (UE) Nru 375/2014:
   
               (a)
            
            
               qafas kompetenti li jintuża għall-identifikazzjoni, l-għażla u t-tħejjija tal-voluntiera bħala professjonisti fil-bidu jew professjonisti anzjani;
            
         
               (b)
            
            
               dispożizzjonijiet li jiżguraw opportunitajiet indaqs u n-nondiskriminazzjoni fil-proċess ta' identifikazzjoni u għażla;
            
         
               (c)
            
            
               dispożizzjonijiet li jiżguraw l-osservanza min-naħa tal-organizzazzjonijiet emittenti u dawk li jospitaw tal-liġijiet rilevanti nazzjonali u tal-Unjoni u l-liġi tal-pajjiż ospitanti;
            
         
               (d)
            
            
               standards li jirregolaw is-sħubijiet bejn l-organizzazzjonijiet emittenti u dawk li jospitaw; kif ukoll
            
         
               (e)
            
            
               dispożizzjonijiet dwar ir-rikonoxximent tal-ħiliet u l-kompetenzi miksuba mill-Voluntiera tal-Għajnuna tal-UE b'konformità mal-inizjattivi rilevanti eżistenti tal-Unjoni.
            
         Artikolu 2
   Definizzjonijiet
   Għar-raġunijiet ta' dan ir-Regolament, se japplikaw id-definizzjonijiet fl-Artikolu 3 tar-Regolament (UE) Nru 375/2014 u d-definizzjonijiet li hemm fir-Regolament ta' Implimentazzjoni tal-Kummissjoni li għandhom jiġu adottati fuq il-bażi tal-Artikolu 9(3) tar-Regolament (UE) Nru 375/2014. Għandhom japplikaw ukoll id-definizzjonijiet li ġejjin:
   
               (a)
            
            
               “Kompetenzi” tfisser skont id-definizzjoni stipulata fil-Qafas Ewropew ta' Referenza dwar il-Kompetenzi Ewlenin għal Tagħlim tul il-Ħajja (5) taħlita flimkien ta' għarfien, ħiliet u attitudnijiet xierqa għall-kuntest, li jippermettu Voluntiera tal-Għajnuna tal-UE li jikkontribwixxu għall-provvista ta' għajnuna umanitarja bbażata fuq il-ħtiġijiet.
            
         
               (b)
            
            
               “Kompetenzi trasversali” tfisser il-kompetenzi meħtieġa f'ħafna setturi tal-volontarjat u l-impjiegi u li mhumiex speċifiċi għal għajnuna umanitarja;
            
         
               (c)
            
            
               “Kompetenzi speċifiċi” tfisser l-kompetenzi meħtieġa għall-inizjattiva Voluntiera tal-Għajnuna tal-UE u l-għajnuna umanitarja b'mod aktar wiesa';
            
         
               (d)
            
            
               “Kompetenzi” tfisser kompetenzi tekniċi li jirriżultaw minn għarfien speċjalizzat rilevanti fil-kuntest tal-għajnuna umanitarja;
            
         
               (e)
            
            
               'Riżultati tat-tagħlim' tfisser skont id-definizzjoni stipulati fil-Qafas Ewropew tal-Kwalifiki (6) d-dikjarazzjonijiet ta' dak li jaf min jitgħallem, dak li jifhem u dak li jkun kapaċi jagħmel meta jtemm il-proċess tat-tagħlim. Huma espressi f'termini ta' għarfien, ħiliet u kompetenzi.
            
         KAPITOLU 2
   
      QAFAS TA' KOMPETENZA
   
   Artikolu 3
   Qafas ta' Kompetenza
   1.   Il-qafas ta' kompetenza li għandu jintuża għall-inizjattiva Voluntiera tal-Għajnuna tal-UE għandu jkollu tliet dimensjonijiet:
   
               (a)
            
            
               Kompetenzi trasversali;
            
         
               (b)
            
            
               Kompetenzi speċifiċi; kif ukoll
            
         
               (c)
            
            
               Kompetenza tekniċi;
            
         2.   Il-qafas ta' kompetenza għandu jkun imfassal sabiex:
   
               (a)
            
            
               professjonisti żgħażagħ, partikolarment gradwati riċenti b'inqas minn ħames snin esperjenza professjonali u inqas minn ħames snin esperjenza f'azzjoni umanitarja; kif ukoll
            
         
               (b)
            
            
               professjonisti anzjani b'ħames jew aktar snin esperjenza professjonali f'pożizzjonijiet ta' responsabbiltà jew pożizzjonijiet ta' espert.
            
         3.   Il-qafas ta' kompetenza għandu jippromwovi kemm il-proċess kontinwu ta' żvilupp personali li l-Voluntiera tal-Għajnuna tal-UE jgħaddu minnu matul l-istadji differenti tal-parteċipazzjoni tagħhom f'din l-inizjattiva kif ukoll ikejjel il-progress tagħhom. Il-livelli ta' profiċjenza f'kull kompetenza għandha tiġi evalwata b'mod konsistenti mal-approċċ tal-Qafas Ewropew tal-Kwalifiki u fuq l-iskala li ġejja:
   
               (a)
            
            
               Livell 4: Profiċjenza eċċellenti;
            
         
               (b)
            
            
               Livell 3: Profiċjenza sostnuta;
            
         
               (c)
            
            
               Livell 2: Profiċjenza mal-ħtiġijiet tal-iżvilupp;
            
         
               (d)
            
            
               Livell 1: Profiċjenza fqira.
            
         4.   Definizzjonijiet tal-kompetenzi ewlenin użati huma stabbiliti fl-Anness.
   Artikolu 4
   Pjan ta' tagħlim u żvilupp
   1.   Pjan ta' tagħlim u żvilupp għandu jiddikjara r-riżultati ta' tagħlim li l-Voluntiera tal-Għajnuna tal-UE huma mistennija li jiksbu u għandhom jipprovdu informazzjoni dwar il-kompetenzi mistennija tal-Voluntiera tal-Għajnuna tal-UE, il-bżonnijiet għat-tagħlim u l-kisbiet tagħhom matul l-istadji differenti ta' parteċipazzjoni fl-Inizjattiva Voluntiera tal-Għajnuna tal-UE.
   2.   L-informazzjoni li ġejja għandha tiġi inkluża fil-pjan ta' tagħlim u żvilupp:
   
               (a)
            
            
               Informazzjoni bażika dwar Voluntiera tal-Għajnuna tal-UE;
            
         
               (b)
            
            
               Informazzjoni bażika dwar xogħol volontarju u deskrizzjoni tal-kompiti li jridu jitwettqu;
            
         
               (c)
            
            
               Il-kompetenzi stabbiliti fil-qafas ta' kompetenza u valutazzjoni tal-prestazzjoni tal-voluntier u r-riżultati tat-tagħlim skont dawn;
            
         
               (d)
            
            
               Il-ħtiġijiet tat-tagħlim u l-iżvilupp ippjanat fl-attivitajiet, fejn rilevanti;
            
         
               (e)
            
            
               Korsijiet b'attendenza matul it-taħriġ jew il-kollokament (jew inkella xogħol prattiku); kif ukoll
            
         
               (f)
            
            
               Kwalunkwe informazzjoni rilevanti oħra.
            
         3.   L-użu ta' elementi differenti ta' tagħlim u żvilupp għandu jiddependi fuq il-bżonnijiet u l-aspirazzjonijiet individwali tal-Voluntiera tal-Għajnuna tal-UE u għandu jiġi aġġornat b'mod regolari, inkluż fl-istadji li ġejjin:
   
               (a)
            
            
               Għażla;
            
         
               (b)
            
            
               Taħriġ, inkluż xogħol ta' apprendistat, fejn rilevanti;
            
         
               (c)
            
            
               Skjerament; kif ukoll
            
         
               (d)
            
            
               Informazzjoni fil-qosor ta' wara l-iskjerament, fejn rilevanti.
            
         KAPITOLU 3
   
      RIKONOXXIMENT TAL-ĦILIET U L-KOMPETENZI MIKSUBA MILL-VOLUNTIERA TAL-GĦAJNUNA TAL-UE
   
   Artikolu 5
   il-Proċess ta' valutazzjoni u dokumentazzjoni
   1.   Il-valutazzjoni u d-dokumentazzjoni tal-kompetenzi miksuba minn Voluntiera tal-Għajnuna tal-UE matul il-parteċipazzjoni tagħhom fl-inizjattiva Voluntiera tal-Għajnuna tal-UE għandha tappoġġja:
   
               (a)
            
            
               ir-rikonoxximent professjonali tal-kompetenzi miksuba li jkunu jistgħu jintużaw f'kuntest professjonali u li jtejbu l-impjegabbiltà ta' voluntier; kif ukoll
            
         
               (b)
            
            
               ir-rikonoxximent soċjali tal-kontribuzzjoni tal-voluntiera biex jesprimu l-valuri ta' solidarjetà tal-Unjoni mal-persuni fil-bżonn u jippromwovu b'mod viżibbli sens ta' ċittadinanza Ewropea.
            
         2.   L-ambitu u l-proċess ta' valutazzjoni u dokumentazzjoni għandu jiġi adattat biex ikun xieraq għal professjonisti żgħażagħ jew anzjani u għandu jiddependi fuq il-bżonnijiet u l-aspirazzjonijiet individwali tal-Voluntiera tal-Għajnuna tal-UE.
   3.   Il-valutazzjoni u d-dokumentazzjoni ta' esperjenzi ta' tagħlim għandha tirrifletti l-proċess kontinwu ta' żvilupp li Voluntiera tal-Għajnuna tal-UE jgħaddu minnu, biex b'hekk ikun hemm għarfien u appoġġ tat-tagħlim u żvilupp tul l-istadji differenti ta' parteċipazzjoni ta' voluntier fl-inizjattiva. Valutazzjoni u dokumentazzjoni għandha tiġi mwettqa fuq il-bażi ta' pjan ta' tagħlim u żvilupp msemmi fl-Artikolu 4.
   4.   L-organizzazzjonijiet emittenti u dawk li jospitaw għandhom juru l-impenn kontinwu ta' valutazzjoni u dokumentazzjoni ta' esperjenzi ta' tagħlim tal-Voluntiera tal-Għajnuna tal-UE biex jiffaċilitaw ir-rikonoxximent professjonali u soċjali.
   5.   Il-Kummissjoni u l-Istati Membri tal-UE għandhom jipprovdu l-awtoritajiet nazzjonali kompetenti responsabbli għall-validazzjoni ta' tagħlim mhux formali u informali bl-informazzjoni rilevanti dwar l-inizjattiva Voluntiera tal-Għajnuna tal-UE u dwar il-valutazzjoni u sabiex jiġi ffaċilitat il-proċess ta' dokumentazzjoni formali tal-proċessi tal-validazzjoni ta' esperjenzi ta' tagħlim tal-Voluntiera tal-Għajnuna tal-UE f'pajjiżhom, fejn xieraq.
   Artikolu 6
   Rikonoxximent professjonali
   1.   Il-Voluntiera tal-Għajnuna tal-UE għandhom jirċievu, fuq talba, ċertifikat ta' tlestija ta' parteċipazzjoni fl-inizjattiva. Dan għandu jinħareġ mill-Kummissjoni u għandu jinkludi mill-inqas l-informazzjoni li ġejja:
   
               (a)
            
            
               dati tax-xogħol;
            
         
               (b)
            
            
               l-isem u d-dettalji tal-organizazzjonijiet emittenti u dawk li jospitaw;
            
         
               (c)
            
            
               l-isem u d-dettalji ta' kuntatt tal-mentor tal-volontier u l-maniġer tal-azzjoni;
            
         
               (d)
            
            
               l-isem u d-dettalji ta' persuni fl-organizzazzjonijiet emittenti u dawk li jospitaw lesti li jipprovdu referenza għall-volontier;
            
         
               (e)
            
            
               ix-xogħlijiet u r-responsabbiltajiet ewlenin tal-Voluntiera tal-Għajnuna tal-UE;
            
         
               (f)
            
            
               deskrizzjoni tal-ksib ewlieni tal-Voluntiera tal-Għajnuna tal-UE matul ix-xogħol;
            
         
               (g)
            
            
               deskrizzjoni tar-riżultati ta' tagħlim miksuba mill-Voluntiera tal-Għajnuna tal-UE matul l-istadji differenti tal-parteċipazzjoni tagħhom fl-inizjattiva, ivvalutati skont l-Artikolu 3(3) ta' dan ir-Regolament.
            
         2.   Fuq talba tal-Voluntiera tal-Għajnuna tal-UE, kopja tal-pjan ta' tagħlim u żvilupp tista' tiġi mehmuża maċ-ċertifikat.
   Artikolu 7
   Rikonoxximent soċjali
   1.   Rikonoxximent soċjali għandu jiġu promoss permezz ta' attivitajiet stabbiliti fil-pjan ta' komunikazzjoni msemmija fl-Artikolu 17 tar-Regolament (UE) Nru 375/2014. Il-Voluntiera tal-Għajnuna tal-UE għandhom ikollhom l-opportunità li jkunu involuti f'xogħol ta' komunikazzjonijiet esterni mfasslin biex jippubbliċizzaw l-inizjattiva u l-impenn li sar mill-voluntiera.
   2.   Fejn xieraq, il-Kummissjoni għandha torganizza avvenimenti ta' livell għoli biex tqajjem il-kuxjenza pubblika u ssaħħaħ il-viżibbiltà tal-inizjattiva.
   3.   L-organizzazzjonijiet li jibagħtu għandhom ixerrdu l-informazzjoni dwar u jippromwovu l-involviment man-netwerk għall-inizjattiva Voluntiera tal-Għajnuna tal-UE li tenfasizza l-opportunitajiet li jipprovdi għal voluntiera biex jibqgħu impenjati fi kwistjonijiet relatati ma' għajnuna umanitarja u ċ-ċittadinanza Ewropea attiva wara l-iskjerament tagħhom.
   4.   L-organizzazzjonijiet emittenti u dawk li jospitaw il-Voluntiera tal-Għajnuna tal-UE għandhom ikunu konxji tal-opportunitajiet biex jibqgħu impenjati bi kwistjonijiet relatati mal-għajnuna umanitarja u ta' ċittadinanza Ewropea attiva. Huma għandhom, b'mod partikolari, jinkoraġġixxu l-Voluntiera tal-Għajnuna tal-UE biex jieħdu sehem f'konferenzi u sessjonijiet ta' ħidma organizzati fuq livell tal-UE u nazzjonali, sabiex jaqsmu l-esperjenza tagħhom mal-partijiet interessati rilevanti.
   KAPITOLU 4
   
      STANDARDS LI JIRREGOLAW IS-SĦUBIJIET BEJN L-ORGANIZZAZZJONIJIET EMITTENTI U DAWK LI JOSPITAW
   
   Artikolu 8
   Objettiv u l-membri ta' sħubija
   1.   Is-sħubija bejn l-organizzazzjonijiet emittenti u dawk li jospitaw għandha tistabbilixxi l-arranġamenti bejn l-imsieħba li qed japplikaw għal u l-ġestjoni ta' proġetti li jinvolvu l-iskjerament ta' Voluntiera tal-Għajnuna tal-UE f'pajjiżi terzi li jistgħu jinkludu wkoll attivitajiet li jirrigwardaw bini ta' kapaċità u/jew għajnuna teknika.
   2.   Il-membri tas-sħubija għandhom ikunu organizzazzjonijiet li jibagħtu li jikkonformaw mal-Artikolu 10(3) tar-Regolament (UE) Nru 375/2014 u l-organizzazzjonijiet li jospitaw li jikkonformaw mal-Artikolu 10(4) tar-Regolament (UE) Nru 375/2014.
   3.   Meta jiffurmaw sħubija, l-organizzazzjonijiet emittenti u dawk li jospitaw jistgħu jinkludu bħala sħab organizzazzjonijiet oħrajn speċjalizzati f'xi oqsma rilevanti mal-objettivi jew l-azzjonijiet tal-proġetti msemmija fil-paragrafu 1 hawn fuq sabiex jikkontribwixxu l-għarfien speċifiku tagħhom.
   4.   Fejn proġetti jinkludu attivitajiet relatati ma' bini ta' kapaċità u/jew għajnuna teknika, organizzazzjonijiet emittenti u dawk li jospitaw li diġà għaddew minn proċess ta' ċertifikazzjoni skont ir-Regolament ta' Implimentazzjoni tal-Kummissjoni li għandu jiġu adottat skont il-bażi tal-Artikolu 10(1) tar-Regolament (UE) Nru 375/2014 iżda li ma ngħatawx ċertifikazzjoni jikkwalifikaw ukoll bħala sieħba eliġibbli sakemm ikollhom strateġija bbażata fuq il-ħtiġijiet għall-bini tal-kapaċità u/jew għajnuna teknika fis-seħħ.
   5.   Fejn il-proġetti jservu biex jagħtu sostenn lill-operazzjonijiet ta' reazzjoni għall-emerġenzi, is-sħubija tista' tiġi ffurmata biss minn organizzazzjonijiet emittenti.
   Artikolu 9
   Prinċipji ta' sħubija
   L-attivitajiet tal-Inizjattiva Voluntiera tal-Għajnuna tal-UE għandhom jippromwovu sħubiji transnazzjonali bejn l-organizzazzjonijiet emittenti u dawk li jospitaw ibbażati fuq il-prinċipji ta':
   
               (a)
            
            
               Ugwaljanza;
            
         
               (b)
            
            
               Valuri komuni u viżjoni komuni;
            
         
               (c)
            
            
               Transparenza;
            
         
               (d)
            
            
               Responsabbiltà, trasparenza u affidabbiltà;
            
         
               (e)
            
            
               Fiduċja u rispett reċiproku;
            
         
               (f)
            
            
               Il-komplementarjetà, li tibni fuq id-diversità tal-komunità umanitarja u l-volontarjat b'enfasi qawwija fuq il-bini tal-kapaċità lokali;
            
         
               (g)
            
            
               Flessibbiltà u adattabbiltà; kif ukoll
            
         
               (h)
            
            
               Reċiproċità fl-allokazzjoni ta' riżorsi u t-twaqqif ta' objettivi.
            
         Artikolu 10
   Ftehim ta' Sħubija u standards
   1.   Qabel l-organizzazzjonijiet emittenti u dawk li jospitaw jidħlu fi sħubija, se titwettaq valutazzjoni tal-ħtiġijiet mill-organizzazzjonijiet ospitanti, fejn xieraq b'kooperazzjoni mal-organizzazzjonijiet emittenti, filwaqt li jqisu l-valutazzjoni tal-ħtiġijiet tal-Kummissjoni tal-għajnuna umanitarja.
   2.   Il-valutazzjoni tal-ħtiġijiet għandha tinkludi bħala minimu:
   
               (a)
            
            
               Valutazzjoni tal-vulnerabbiltà u r-riskju tal-pajjiż ta' skjerament, inkluża l-valutazzjoni ta' sigurtà, tal-ivvjaġġar u r-riskji tas-saħħa rilevanti għal Voluntiera tal-għajnuna tal-UE;
            
         
               (b)
            
            
               Konsiderazzjoni tal-kapaċità attwali tal-organizzazzjoni ospitanti biex tospita voluntiera tal-għajnuna tal-UE;
            
         
               (c)
            
            
               Analiżi tal-kompetenzi u l-kapaċitajiet attwalment nieqsa fi ħdan l-organizzazzjoni ospitanti u l-komunità lokali, u l-identifikazzjoni tal-ħtiġijiet u l-analiżi ta' kif l-aħjar jistgħu jiġu indirizzati;
            
         
               (d)
            
            
               Analiżi tal-valur miżjud mistenni mill-Voluntiera tal-għajnuna tal-UE u, fejn rilevanti, l-appoġġ previst għall-bini ta' kapaċità lill-organizzazzjoni ospitanti u l-komunità lokali.
            
         3.   Se jiġi ffirmat ftehim ta' sħubija mill-imsieħba kollha sabiex jiżguraw il-konformità mal-istandards ta' sħubija minimi li ġejjin:
   
               (a)
            
            
               Is-sħubijiet għandhom ikunu bbażati fuq ftehim fuq valuri komuni u viżjoni komuni, b'mod partikolari kif jirrelata għall-volontarjat u l-għajnuna umanitarja;
            
         
               (b)
            
            
               Il-valur miżjud ta' kull imsieħeb u r-rwoli rispettivi tagħhom għandhom jiġu definiti b'mod ċar;
            
         
               (c)
            
            
               L-imsieħba kollha jaqblu dwar l-objettivi komuni tas-sħubija u l-modi ta' kif is-sħubija għandha tiġi amministrata, b'mod partikolari:
               
                           (i)
                        
                        
                           il-proċeduri għat-teħid ta' deċiżjonijiet u prattiki ta' xogħol;
                        
                     
                           (ii)
                        
                        
                           arranġamenti finanzjarji u mmaniġġjar;
                        
                     
                           (iii)
                        
                        
                           kanali ta' komunikazzjoni bejn il-partijiet kollha interessati; il-frekwenza tal-laqgħat u żjarat fuq il-post minn organizzazzjonijiet emittenti;
                        
                     
                           (iv)
                        
                        
                           pjan ta' ħidma u attivitajiet, inkluża skeda ta' żmien;
                        
                     
                           (v)
                        
                        
                           allokazzjoni ta' kompiti, skont il-pjan ta' komunikazzjoni tal-inizjattiva.
                        
                     
                           (vi)
                        
                        
                           monitoraġġ u evalwazzjoni tas-sħubija;
                        
                     
                           (vii)
                        
                        
                           kontabbiltà u dokumentazzjoni;
                        
                     
                           (viii)
                        
                        
                           irfinar u finalizzazzjoni tal-valutazzjoni tal-ħtiġijiet li hemm referenza għaliha fil-paragrafu 1;
                        
                     
                           (ix)
                        
                        
                           formulazzjoni u valutazzjoni konġunta tax-xogħlijiet ta' kompiti tal-Volontiera tal-Għajnuna tal-UE;
                        
                     
                           (x)
                        
                        
                           ir-rwoli u r-responsabbiltajiet fir-rigward il-voluntiera kandidati u l-Voluntiera tal-Għajnuna tal-UE matul stadji differenti ta' parteċipazzjoni fl-Inizjattiva Voluntiera tal-Għajnuna tal-UE;
                        
                     
                           (xi)
                        
                        
                           proċeduri għall-immaniġġjar ta' ilmenti (kemm dawk li saru fi ħdan is-sħubija u dawk minn partijiet esterni li għandhom x'jaqsmu mal-ħidma tiegħu) u r-riżoluzzjoni tal-kunflitti bejn l-imsieħba;
                        
                     
                           (xii)
                        
                        
                           politiki u proċeduri għall-ħruġ ta' sieħeb;
                        
                     
                           (xiii)
                        
                        
                           implikazzjonijiet finanzjarji; kif ukoll
                        
                     
                           (xiv)
                        
                        
                           implikazzjonijiet kuntrattwali (inkluż dawk li jirrigwardaw l-implikazzjonijiet tal-Voluntiera tal-Għajnuna tal-UE u lill-komunitajiet ikkonċernati).
                        
                     
         
               (d)
            
            
               Fejn rilevanti, strateġija bbażata fuq il-ħtiġijiet għall-bini tal-kapaċità u/jew għajnuna teknika bejn l-imsieħba għandha tiġi żviluppata u jiġi allokat baġit iddedikat għal din l-istrateġija.
            
         
               (e)
            
            
               L-imsieħba għandhom jikkontribwixxu għal attivitajiet ta' tagħlim u għandhom jimpenjaw ruħhom li jwettqu azzjonijiet dwar komunikazzjoni u viżibbiltà skont il-pjan ta' komunikazzjoni msemmija fl-Artikolu 17 tar-Regolament (UE) Nru 375/2014.
            
         KAPITOLU 5
   
      OPPORTUNITAJIET INDAQS U NONDISKRIMINAZZJONI
   
   Artikolu 11
   Il-prinċipju ġenerali
   1.   L-inizjattiva Voluntiera tal-Għajnuna tal-UE għandha tkun miftuħa għal kandidati eliġibbli kollha indipendentement min-nazzjonalità tagħhom, is-sess, ir-razza, l-oriġini etnika, l-età, l-isfond soċjali, ir-reliġjon jew twemmin, l-orjentazzjoni sesswali u mingħajr referenza għall-istat maritali jew minn jekk għandhomx diżabbilità.
   2.   L-organizzazzjonijiet emittenti u dawk li jospitaw għandhom jimpenjaw ruħhom għall-prinċipji ta' trattament ugwali, l-opportunitajiet indaqs u n-nondiskriminazzjoni. Dawn il-prinċipji għandhom jiġu integrati b'mod sħiħ fil-proċedura għall-identifikazzjoni, l-għażla u r-reklutaġġ, u t-tħejjija ta' voluntiera u f'politiki u prattiki ta' ġestjoni ta' prestazzjoni.
   Artikolu 12
   L-ugwaljanza tat-trattament, opportunitajiet ugwali u n-nondiskriminazzjoni
   1.   L-organizzazzjoni emittenti għandha jkollha dikjarazzjoni ta' prinċipju u politika fis-seħħ biex tiżgura li prattiki ta' fuq il-post tax-xogħol jirriflettu l-prinċipji ta' trattament ugwali, l-opportunitajiet indaqs u n-nondiskriminazzjoni u tippromwovi kultura organizzattiva inklużiva.
   2.   Il-politika tat-trattament ugwali, l-opportunitajiet indaqs u n-nondiskriminazzjoni msemmija fil-paragrafu 1 bħala minimu għandha:
   
               (a)
            
            
               tkun konformi ma' leġiżlazzjoni tal-Unjoni u nazzjonali rilevanti u tfittex li tevita jew tindirizza u tneħħi politiki u prattiki diskriminatorji, inkluż kwalunkwe ostakolu għall-impjieg għal gruppi kollha identifikati f'dik il-leġiżlazzjoni u/jew magħrufa li huma responsabbli biex jiltaqgħu ma' preġudizzji meta jfittxu xogħol u għalhekk ikunu f'riskju ta' nuqqas ta' rappreżentanza;
            
         
               (b)
            
            
               tkopri, iżda ma tkunx limitata għall-aspetti kollha ta' esperjenza tal-voluntier individwali, inklużi standards ta' mġiba, reklam tal-kollokament, tar-reklutaġġ u tal-għażla, taħriġ u żvilupp, ġestjoni tal-prestazzjoni, il-kundizzjonijiet tax-xogħol, li jinkludu l-paga u l-proċeduri tas-sensja;
            
         
               (c)
            
            
               tiddikjara b'mod ċar ir-rwoli u r-responsabbiltajiet tal-persunal u l-voluntiera kollha, il-maniġment superjuri u t-timijiet tat-tmexxija, id-dipartimenti tar-riżorsi umani u kwalunkwe partijiet interessati oħra identifikati mill-organizzazzjoni;
            
         
               (d)
            
            
               tkun sorveljata u rieżaminata regolarment biex ikun żgurat li jibqa' f'konformità mal-leġiżlazzjoni rilevanti u li qed tiġi implimentata b'mod korrett u effettiv.
            
         3.   L-organizzazzjoni ospitanti għandha tagħti konferma bil-miktub lill-organizzazzjoni emittenti tal-prinċipju u l-politika fuq it-trattament ugwali, l-opportunitajiet indaqs u n-nondiskriminazzjoni, u għandha tavża l-organizzazzjoni emittenti ta' kull eċċezzjoni li ssir biex jiġi definit ir-rwol u l-profil ta' Voluntier tal-għajnuna tal-UE, li saru neċessarji minħabba l-kuntest speċifiku tax-xogħol tiegħu.
   4.   L-organizzazzjoni emittenti għandha tappoġġja l-organizzazzjoni ospitanti fl-implimentazzjoni tal-politika dwar it-trattament ugwali, l-opportunitajiet indaqs u n-nondiskriminazzjoni u, bħala eċċezzjoni, tappoġġa organizzazzjonijiet ospitanti biex jagħmlu aġġustamenti speċifiċi għall-kuntest għal dawn il-prinċipji, fejn meħtieġ.
   5.   Fejn possibbli, l-organizzazzjoni emittenti għandha tipprovdi taħriġ xieraq u informazzjoni dwar il-politika u l-prinċipji tagħha lill-persunal kollu fuq bażi regolari, sabiex ikun żgurat li l-partijiet interessati kollha jifhmu, jappoġġjaw u jimplimentaw il-politika.
   KAPITOLU 6
   
      KONFORMITÀ MAL-LIĠI NAZZJONALI U TAL-UNJONI U L-LIĠI TAL-PAJJIŻ OSPITANTI
   
   Artikolu 13
   Dispożizzjonijiet Ġenerali
   1.   L-organizzazzjonijiet emittenti u dawk li jospitaw għandhom jiżguraw konformità mal-istandards rilevanti nazzjonali u tal-Unjoni u mal-liġi tal-pajjiż ospitanti, inklużi:
   
               (a)
            
            
               Ir-Regolament (UE) Nru 375/2014, inkluż ir-rispett tal-prinċipji ġenerali msemmija fl-Artikolu 5;
            
         
               (b)
            
            
               Il-leġiżlazzjoni applikabbli għall-istatus legali tal-Voluntiera tal-Għajnuna tal-UE;
            
         
               (c)
            
            
               Il-leġiżlazzjoni applikabbli fuq il-kundizzjonijiet tax-xogħol, is-saħħa, is-sikurezza u s-sigurtà tal-voluntiera;
            
         
               (d)
            
            
               Il-leġiżlazzjoni dwar it-trattament ugwali u n-nondiskriminazzjoni; kif ukoll
            
         
               (e)
            
            
               Il-leġiżlazzjoni dwar il-protezzjoni tal-informazzjoni personali:
            
         2.   L-organizzazzjonijiet emittenti u dawk li jospitaw għandhom jinfurmaw il-Voluntiera tal-Għajnuna tal-UE tad-drittijiet tagħhom u l-obbligi legali li jirriżultaw mil-leġiżlazzjoni msemmija fil-paragrafu 1 u d-drittijiet tagħhom għal kopertura tal-assigurazzjoni stabbiliti fir-Regolament ta' Implimentazzjoni tal-Kummissjoni li se jiġi adottat fuq il-bażi tal-Artikolu 9(3) tar-Regolament (UE) Nru 375/2014.
   Artikolu 14
   Status legali ta' Voluntiera tal-Għajnuna tal-UE
   1.   L-organizzazzjoni emittenti għandha tikkonforma mal-leġiżlazzjoni applikabbli għall-istatus legali ta' Voluntiera tal-Għajnuna tal-UE. Għandha għalhekk tħejji kuntratt ta' skjerament, kif imsemmi fl-Artikolu 14(5) tar-Regolament (UE) Nru 375/2014, li għandu jiġi ffirmat minnha stess u minn Voluntiera tal-Għajnuna tal-UE. Il-kuntratt għandu jindika l-leġiżlazzjoni applikabbli u l-ġurisdizzjoni tal-kuntratt.
   2.   L-organizzazzjoni emittenti għandha tiżgura r-rispett tal-kuntratt mill-organizzazzjoni ospitanti u tkun responsabbli għal vjolazzjonijiet tad-dispożizzjonijiet tal-kuntratt ta' skjerament mill-organizzazzjoni ospitanti.
   Artikolu 15
   Id-dmir li tinforma Voluntiera tal-Għajnuna tal-UE dwar ir-regoli tat-taxxa
   1.   Qabel l-iskjerament, l-organizzazzjoni emittenti għandha tinforma l-Voluntiera tal-Għajnuna tal-UE dwar kwalunkwe regoli li japplikaw għall-pagamenti tal-indennizzi fiskali fil-pajjiż fejn tkun stabbilita l-organizzazzjoni emittenti u, fejn rilevanti, fil-pajjiż ta' skjerament tagħhom.
   2.   Fejn Voluntier tal-Għajnuna tal-UE mhuwiex resident tal-pajjiż ta' stabbiliment tal-organizzazzjoni emittenti, l-organizzazzjoni emittenti għandha tinforma l-Voluntiera tal-Għajnuna tal-UE dwar l-obbligu tagħhom li jiffamiljarizzaw ruħhom mar-regoli fiskali fil-pajjiż ta' residenza tagħhom stess li japplikaw għas-sitwazzjoni speċifika tagħhom.
   Artikolu 16
   Protezzjoni tad-Dejta
   1.   L-ipproċessar ta' dejta personali mill-organizzazzjonijiet emittenti u dawk li jospitaw għandhom jikkonformaw mad-Direttiva 95/46/KE tal-Parlament Ewropew u tal-Kunsill (7) u r-Regolament (KE) Nru 45/2001 tal-Parlament Ewropew u tal-Kunsill (8), fejn applikabbli.
   2.   L-organizzazzjonijiet emittenti u dawk li jospitaw għandhom jiżguraw li l-abbuż u l-użu ħażin tad-dejta personali huma evitati waqt l-ipproċessar, inkluż il-ġbir, l-użu, l-iżvelar u t-tħassir tad-dejta personali kollha dwar il-voluntiera kandidati u l-Voluntiera tal-Għajnuna tal-UE. Dan jikkonċerna l-azzjonijiet kollha dwar il-voluntiera kandidati u l-Voluntiera tal-Għajnuna tal-UE, b'mod partikolari:
   
               (a)
            
            
               ir-reklutaġġ u l-għażla (inklużi formoli ta' applikazzjoni, noti ta' intervista u kwestjonarji ta' awtovalutazzjoni); kif ukoll
            
         
               (b)
            
            
               it-tħejjija u l-ġestjoni tal-Voluntiera tal-Għajnuna tal-UE (inklużi pjanijiet ta' tagħlim u żvilupp, l-evalwazzjonijiet tal-prestazzjoni u r-reġistri ta' appoġġ ta' mentoring, eżamijiet mediċi jew kwalunkwe kwistjonijiet dixxiplinarji).
            
         3.   L-organizzazzjonijiet emittenti u dawk li jospitaw għandhom jiżguraw li tiġi pproċessata d-dejta rilevanti biss u li kwalunkwe dejta personali bħalma huma l-isem, l-età, l-indirizz u d-data tat-twelid, inkluża dejta sensittiva, informazzjoni dwar ir-reklutaġġ, l-impjiegi u l-prestazzjoni tagħhom għandhom ikunu:
   
               (a)
            
            
               miġbura skont il-liġi u b'mod adegwat għal raġuni xierqa;
            
         
               (b)
            
            
               ipproċessata b'mod ġust u legali;
            
         
               (c)
            
            
               koreġuta jew aġġornata, fejn meħtieġ;
            
         
               (d)
            
            
               tkun aċċessibbli biss minn persunal awtorizzat;
            
         
               (e)
            
            
               tkun aċċessibbli fuq talba mill-voluntier kandidat jew mill-Voluntier tal-Għajnuna tal-UE kkonċernat;
            
         
               (f)
            
            
               tinżamm b'mod sigur; kif ukoll
            
         
               (g)
            
            
               miżmuma għal żmien mhux itwal minn dak neċessarju.
            
         4.   Meta l-ipproċessar tad-dejta msemmija fil-paragrafu 3, l-organizzazzjonijiet emittenti u dawk li jospitaw għandhom ifittxu l-kunsens espliċitu tal-Voluntiera tal-Għajnuna tal-UE.
   5.   L-organizzazzjonijiet emittenti u dawk li jospitaw għandhom jinfurmaw il-voluntier kandidat jew il-Voluntiera tal-Għajnuna tal-UE tad-dritt tagħhom għall-protezzjoni tad-dejta personali, id-dritt tagħhom li jilmentaw u li jużaw u jaċċessaw id-dejta tagħhom u d-dritt tagħhom li jkunu jafu l-identità tal-entitajiet li se jkollhom aċċess għad-dejta personali tagħhom u li jkunu jafu x'tip ta' dejta se jkollhom aċċess għal kull entità.
   Artikolu 17
   L-integrità u l-kodiċi ta' kondotta
   1.   L-organizzazzjonijiet emittenti u dawk li jospitaw għandhom jaqblu dwar l-integrità politika mfassla biex jipprevjenu l-korruzzjoni u t-tixħim u dwar kodiċi ta' kondotta bbażata fuq il-politika ta' tmexxija tal-organizzazzjoni emittenti li għandha tkun adatta għal u tapplika għall-Voluntiera tal-Għajnuna tal-UE bi gwida dwar l-imġiba mistennija, id-diċenza u l-integrità meħtieġa matul il-parteċipazzjoni tagħhom fl-Inizjattiva Voluntiera tal-Għajnuna tal-UE.
   2.   Il-kodiċi ta' kondotta għandha torbot fuq il-Voluntiera tal-Għajnuna tal-UE u għandha tinkludi bħala minimu dawn ir-rekwiżiti li ġejjin:
   
               (a)
            
            
               Timpenja ruħha li tiżviluppa sens ta' identità madwar l-inizjattiva Voluntiera tal-Għajnuna tal-UE u tikkontribwixxi għall-objettivi tagħha;
            
         
               (b)
            
            
               Ir-rispett għal nies oħra u tad-dinjità tagħhom u r-rispett tal-prinċipju ta' nondiskriminazzjoni;
            
         
               (c)
            
            
               Rispett għall-prinċipji tal-għajnuna umanitarja kif imsemmi fl-Artikolu 5(1) tar-Regolament (UE) Nru 375/2014;
            
         
               (d)
            
            
               Impenn lejn is-salvagwardja tat-tfal u għall-protezzjoni ta' adulti vulnerabbli, inkluż permezz ta' “tolleranza żero” fir-rigward ta' abbuż sesswali;
            
         
               (e)
            
            
               Tolleranza żero fir-rigward l-użu ta' drogi illegali fil-pajjiż ta' skjerament;
            
         
               (f)
            
            
               Rispett tal-liġijiet lokali;
            
         
               (g)
            
            
               L-integrità, il-ġlieda kontra l-frodi u kontra l-korruzzjoni;
            
         
               (h)
            
            
               Iż-żamma ta' standards għoljin ta' kondotta personali u professjonali;
            
         
               (i)
            
            
               L-osservanza ta' sigurtà u proċeduri ta' saħħa u sikurezza;
            
         
               (j)
            
            
               Id-dmir li tirrapporta ksur u dispożizzjonijiet għal żvelar ta' informazzjoni protetta;
            
         
               (k)
            
            
               Regoli dwar kuntatt mal-midja u ġestjoni tal-informazzjoni; kif ukoll
            
         
               (l)
            
            
               Regoli li jipprojbixxu l-użu ħażin ta' tagħmir tal-organizzazzjoni.
            
         3.   Kwalunkwe ksur tal-kodiċi ta' mġiba minn Voluntiera tal-Għajnuna tal-UE għandu jiġi ttrattat skont il-politika ta' tmexxija tal-organizzazzjoni emittenti.
   4.   Jekk il-ksur jitqies li jikkostitwixxi mġiba ħażina aggravata, għandha twassal għal ritorn kmieni tal-Voluntiera tal-Għajnuna tal-UE u, jekk meħtieġ, l-aġir tagħhom se jiġi rapportat lil kwalunkwe organizzazzjonijiet jew awtoritajiet professjonali jew legali.
   Artikolu 18
   Is-salvagwardja tat-tfal u l-adulti vulnerabbli, inkluża t-tolleranza żero lejn l-abbuż sesswali
   1.   L-organizzazzjonijiet emittenti u dawk li jospitaw għandhom jimpenjaw ruħhom għal politika ta' tolleranza żero fir-rigward ta' kwalunkwe abbuż tat-tfal u/jew adulti vulnerabbli, inkluż l-abbuż sesswali. Huma għandhom ikunu jistgħu jirrappurtaw l-abbuż, jitrattaw kif suppost u fil-pront l-inċidenti, l-appoġġ tal-vittmi, biex tkun evitata l-vittimizzazzjoni tal-informaturi u jżommu responsabbli lil dawk li jwettquha.
   2.   L-organizzazzjonijiet emittenti u dawk li jospitaw għandhom jipprevjenu l-abbuż permezz tal-proċess użat għall-għażla tal-Voluntiera tal-Għajnuna tal-UE u għat-trawwim u t-taħriġ tagħhom, bil-ħolqien ta' kultura ta' ftuħ u ta' kuxjenza madwar il-kwistjoni bl-assenjazzjoni ċara tal-ġestjoni u permezz ta' responsabbiltajiet ta' sorveljanza.
   3.   L-organizzazzjoni emittenti għandha twettaq il-verifiki statutorji kollha meħtieġa legalment sabiex tinkiseb approvazzjoni għal voluntiera kandidati biex jaħdmu ma' dawn il-gruppi mmirati.
   4.   L-organizzazzjonijiet emittenti u dawk li jospitaw għandhom jinformaw lill-voluntiera kandidati jew il-Voluntiera tal-Għajnuna tal-UE dwar ir-riskji u jirrakkomandaw miżuri preventivi, sabiex jiġi żgurat li ma jkunx hemm abbuż.
   KAPITOLU 7
   
      DISPOŻIZZJONIJIET FINALI
   
   Artikolu 19
   Dħul fis-seħħ
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-24 ta' Ottubru 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 122, 24.4.2014, p. 1.
   
      (2)  https://www.youthpass.eu/en/youthpass/.
   
      (3)  https://europass.cedefop.europa.eu/editors/en/esp/compose#.
   
      (4)  ĠU C 398, 22.12.2012, p. 1.
   
      (5)  ĠU L 394, 30.12.2006, p. 10.
   
      (6)  ĠU C 111, 6.5.2008, p. 1.
   
      (7)  Id-Direttiva tal-Parlament Ewropew u tal-Kunsill 95/46/KE tal-24 ta' Ottubru 1995 dwar il-protezzjoni ta' individwi fir-rigward tal-ipproċessar ta' dejta personali u dwar il-moviment liberu ta' dik id-data (ĠU L 281, 23.11.1995, p. 31).
   
      (8)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-movement liberu ta' dak id-data (ĠU L 8, 12.1.2001, p. 1).
   
      ANNESS
      
         Qafas ta' kompetenza
      
      1.   Kompetenzi trasversali meħtieġa f'ħafna setturi tal-volontarjat u l-impjiegi u li mhumiex speċifiċi għall-qasam tal-għajnuna umanitarja
      
      
                  Kompetenza
               
               
                  Deskrizzjoni
               
            
                  1)   L-iżvilupp u ż-żamma ta' relazzjonijiet kollaborattivi
                  
               
            
                  Ħidma ma' oħrajn
               
               
                  
                              —
                           
                           
                              Li żżomm amment, tirrispetta u hija kapaċi tadatta għal stili differenti ta' ħidma.
                           
                        
                              —
                           
                           
                              Tifhem u taċċetta r-rwol tiegu jew tagħha f'tim u tikkontribwixxi b'mod pożittiv u proattiv biex jintlaħqu l-objettivi tat-tim.
                           
                        
                              —
                           
                           
                              Taqsam informazzjoni utli u għarfien ma' kollegi u b'mod aktar wiesa' meta xieraq.
                           
                        
                              —
                           
                           
                              tieħu azzjoni kostruttiva biex issolvi kull kunflitt li jista' jinqala'.
                           
                        
            
                  Komunikazzjoni
               
               
                  
                              —
                           
                           
                              Tikkomunika b'mod effikaċi mal-membri l-oħra tat-tim u ma' oħrajn barra l-grupp.
                           
                        
                              —
                           
                           
                              Tisma' b'mod attiv għal perspettivi ġodda u differenti offruti minn oħrajn fit-tim tiegħu jew tagħha.
                           
                        
                              —
                           
                           
                              Tuża firxa ta' mezzi ta' komunikazzjoni (personali, it-telefown u l-indirizz tal-posta elettronika) inklużi t-tranżazzjonijiet, adattati għall-kuntest lokali u s-sitwazzjoni.
                           
                        
            
                  2)   Il-mentalità tal-volontarjat
                  
               
            
                   
               
               
                  
                              —
                           
                           
                              Issib ix-xogħol volontarju sodisfaċenti.
                           
                        
                              —
                           
                           
                              Ikollu/ha fehim u opinjoni dwar il-kunċetti ta' volontarjat u ċittadinanza attiva u r-rwol tagħhom fis-soċjetà.
                           
                        
                              —
                           
                           
                              Huwa/hija lesta li tagħmel kontribuzzjoni mingħajr ma tirċievi premju finanzjarju bi tpattija.
                           
                        
                              —
                           
                           
                              Huwa/hija impenjata li l-kompiti li hu jew hi huwa/hija mogħti/ja u j/twettaqhom bl-aħjar mod tal-abbiltà tiegħu jew tagħha, anki fin-nuqqas ta' premju finanzjarju.
                           
                        
                              —
                           
                           
                              I/tfittex li j/tikkontribwixxi bħala voluntier lill-organizzazzjoni u biex j/tgħin lill-benefiċjarji (jiġifieri l-komunitajiet lokali).
                           
                        
            
                  3)   Il-ġestjoni ta' persuna nnifisha f'ambjent bi pressjoni qawwija ta' xogħol u fejn qed jinbidel l-ambjent
                  
               
            
                  Awtokoxjenza u r-reżiljenza
               
               
                  
                              —
                           
                           
                              Kapaċi li tiflaħ għat-tensjoni u tegħleb id-diffikultajiet.
                           
                        
                              —
                           
                           
                              J/tidentifika s-sorsi ta' stress u tkun taf kif j/timminizza l-effetti negattivi tagħhom.
                           
                        
                              —
                           
                           
                              Huwa/hija lest/a li j/titkellem dwar l-istress u diffikultajiet u j/tfittex appoġġ meta jkun meħtieġ.
                           
                        
                              —
                           
                           
                              I/tkun kapaċi tadatta għall-kondizzjonijiet tal-għajxien fejn ir-riżorsi huma limitati ħafna u l-livell ta' kumdità huwa baxx ħafna.
                           
                        
                              —
                           
                           
                              J/tadatta bil-kalma u tirreaġixxi b'mod kostruttiv għal sitwazzjonijiet li qed jinbidlu u limitazzjonijiet.
                           
                        
                              —
                           
                           
                              Huwa/hija konxju tal-punti tajbin u l-limitazzjonijiet tiegħu jew tagħha u ta' kif dawn jistgħu jinfluwenzaw ix-xogħol tiegħu jew tagħha.
                           
                        
            
                  Awtonomija
               
               
                  
                              —
                           
                           
                              J/torganizza l-attivitajiet tiegħu jew tagħha fuq il-post tax-xogħol u matul il-ħin liberu b'mod awtonomu.
                           
                        
                              —
                           
                           
                              J/tamministra fil-jum tax-xogħol tiegħu jew tagħha u tagħti prijorità b'mod xieraq.
                           
                        
                              —
                           
                           
                              J/tirrikonoxxi l-limitazzjonijiet tar-responsabbiltajiet tiegħu jew tagħha u r-rapporti lil persuna/i l-aktar anzjan/i responsabbli fejn xieraq.
                           
                        
            
                  Ġestjoni tal-aspettattivi tal-persuna stess
               
               
                  
                              —
                           
                           
                              Ikollu/ha għarfien realistiku tal-kontribuzzjoni tiegħu jew tagħha lill-organizzazzjoni u l-għajnuna li hu jew hi tista' toffri lill-benefiċjarji.
                           
                        
                              —
                           
                           
                              J/taġġusta l-aspettattivi għal sitwazzjonijiet li qed jinbidlu.
                           
                        
            
                  Għarfien interkulturali
               
               
                  
                              —
                           
                           
                              Evitar ta' stereotipi kulturali.
                           
                        
                              —
                           
                           
                              Huwa/hija miftuħ għal u tħaddan differenzi kulturali.
                           
                        
                              —
                           
                           
                              J/tirrispetta kulturi oħra u j/taġġusta l-imġiba tiegħu jew tagħha stess biex jiġi evitat in-nuqqas ta' ftehim.
                           
                        
                              —
                           
                           
                              J/tagħti attenzjoni għal tranżazzjonijiet f'kuntest multi-kulturali.
                           
                        
                              —
                           
                           
                              J/tadotta approċċ imparzjali għal twemmin differenti, konvenzjonijiet soċjali u valuri.
                           
                        
                              —
                           
                           
                              J/turi empatija u sensittività.
                           
                        
            
                  4)   Turija ta' tmexxija
                  
               
            
                   
               
               
                  
                              —
                           
                           
                              J/timmotiva membri oħra tat-tim (lokali jew internazzjonali) għal dan il-kompitu.
                           
                        
                              —
                           
                           
                              J/tagħti s-setgħa lin-nies biex jieħdu r-responsabbiltà fi ħdan l-ambitu tal-azzjonijiet tagħhom.
                           
                        
                              —
                           
                           
                              J/tisma' b'mod attiv lil oħrajn.
                           
                        
                              —
                           
                           
                              J/tispira fiduċja f'oħrajn.
                           
                        Jekk fir-rwol ta' responsabbiltà:
                  
                              —
                           
                           
                              J/tifformula b'mod ċar il-kompiti li għandhom jitlestew minn oħrajn u l-aspettattivi tiegħu jew tagħha fuqhom.
                           
                        
                              —
                           
                           
                              Kontrolli li dawn ġew mifhuma.
                           
                        
                              —
                           
                           
                              J/tipprovdi rispons riċevut u j/tagħraf il-kontribut minn oħrajn.
                           
                        
                              —
                           
                           
                              J/tieħu deċiżjonijiet li jirriflettu l-livell ta' riskju li jirriżultaw minn azzjoni relattiva għall-urġenza tagħha.
                           
                        
            
                  5)   Il-kisba ta' riżultati
                  
               
            
                  J/tikseb u tikkomunika r-riżultati tal-azzjoni immedjata u l-progress li sar f'termini ta' bini ta' kapaċità
               
               
                  
                              —
                           
                           
                              J/tadotta approċċ “tista' tagħmel” u j/turi attitudni proattiva.
                           
                        
                              —
                           
                           
                              J/tidentifika t-titjib meħtieġ kritiku biex tiġi żgurata s-sostenibbiltà tar-riżultati.
                           
                        
                              —
                           
                           
                              J/tikkomunika r-riżultati b'mod effikaċi.
                           
                        
                              —
                           
                           
                              J/tidentifika l-individwi li mistennija jitgħallmu mill-kontribuzzjoni tiegħu jew tagħha u j/tipprova tagħti lil dawk li huma mistennija jsostnu r-riżultati fehim tax-xogħol li sar.
                           
                        
                              —
                           
                           
                              I/tfittex għal soluzzjonijiet.
                           
                        
                              —
                           
                           
                              J/tieħu azzjoni kostruttiva biex issolvi kull kunflitt li jista' jinqala'.
                           
                        Jekk b'mod partikolari rwol fil-bini tal-kapaċità:
                  
                              —
                           
                           
                              I/tkun j/taf u j/tapplika metodi diversi ta' bini ta' kapaċità organizzattiva f'ċirkustanzi fejn ir-riżorsi huma limitati.
                           
                        
                              —
                           
                           
                              I/tkun j/taf u j/tapplika metodi u għodod għall-evalwazzjoni tal-bżonnijiet, sabiex j/tidentifika l-oqsma li għandhom ikunu fil-mira fil-bini tal-kapaċità.
                           
                        
            
                  Responsabilità
               
               
                  
                              —
                           
                           
                              J/tiffoka fuq il-kisba tar-riżultati fil-ħin.
                           
                        
                              —
                           
                           
                              I/tfittex reazzjonijiet u j/tieħu azzjoni bbażata fuq ir-rispons riċevut.
                           
                        
                              —
                           
                           
                              Rapporti lill-persuna/i xierqa.
                           
                        
                              —
                           
                           
                              J/tisfida deċiżjonijiet u mġiba li jiksru l-kodiċi ta' kondotta organizzattiva u/jew standards umanitarji rilevanti oħra.
                           
                        
            2.   Kompetenzi speċifiċi tfisser l-kompetenzi meħtieġa għall-inizjattiva Voluntiera tal-Għajnuna tal-UE u l-għajnuna umanitarja b'mod aktar wiesa';
      
      
                  Kompetenza
               
               
                  Deskrizzjoni
               
            
                  6)   Fehim tal-kuntest umanitarju tal-inizjattiva Voluntiera tal-Għajnuna tal-UE u l-applikazzjoni tal-prinċipji umanitarji
                  
               
            
                   
               
               
                  
                              —
                           
                           
                              J/turi fehim tas-sistema tal-għajnuna umanitarja, id-diversi atturi involuti u r-rabtiet bejn dan u politiki esterni oħra, partikolarment minn perspettiva tal-UE.
                           
                        
                              —
                           
                           
                              J/tapplika għarfien teoretiku ta' prinċipji u prattiki komuni li jsaħħu l-azzjoni umanitarja.
                           
                        
                              —
                           
                           
                              J/turi għarfien rilevanti ta' għajnuna umanitarja ta' standards u kodiċijiet ta' kondotta, inkluż kif għandhom x'jaqsmu r-responsabbiltà u l-ġestjoni tal-kwalità, u tal-qafas legali għal għajnuna umanitarja.
                           
                        
                              —
                           
                           
                              J/turi għarfien tal-fażijiet ta' reazzjoni umanitarja inkluża l-prevenzjoni u t-tħejjija, it-tnaqqis tar-riskju ta' diżastri, il-ġestjoni tar-riskju ta' diżastri, rispons u rkupru.
                           
                        
                              —
                           
                           
                              J/turi għarfien tat-teorija u l-prattika marbuta mal-għajnuna u l-iżvilupp u l-approċċ ta' reżiljenza.
                           
                        
                              —
                           
                           
                              J/tikkunsidra l-ħtiġijiet, il-ħiliet, il-kapaċitajiet u l-esperjenza ta' persuni milquta minn diżastri jew kriżijiet ta' għajnuna umanitarja.
                           
                        
                              —
                           
                           
                              J/tifhem l-għanijiet ta' inizjattiva tal-Voluntiera tal-Għajnuna tal-UE u l-implikazzjonijiet ta' dawn l-objettivi għax-xogħol tagħhom meta jiġu mmobilizzati.
                           
                        
                              —
                           
                           
                              J/tifhem il-proċess ta' għażla, taħriġ u skjerament.
                           
                        
                              —
                           
                           
                              J/tifhem li r-rwol ta' voluntier u l-azzjoni li għandha tittieħed qabel, matul u wara l-iskjerament.
                           
                        
                              —
                           
                           
                              J/tapplika l-għarfien tiegħu jew tagħha għall-fini ta' din l-inizjattiva fi ħdan il-kuntest usa' tal-għajnuna umanitarja tal-UE.
                           
                        
            
                  7)   Użu b'sikurezza u b'sigurtà f'kull ħin
                  
               
            
                   
               
               
                  
                              —
                           
                           
                              J/tifhem l-importanza ta' proċeduri ta' sikurezza tal-organizzazzjonijiet li ġejjin meta jiġu mmobilizzati.
                           
                        
                              —
                           
                           
                              J/tifhem u j/tapplika l-prinċipju ta' “tagħmel l-ebda ħsara”.
                           
                        
                              —
                           
                           
                              J/tidentifika u j/tipprevjeni r-riskji waqt proġett.
                           
                        
                              —
                           
                           
                              Huwa/Hija j/tista' j/tieħu azzjoni f'sitwazzjonijiet fejn xi forma ta' periklu tippreżenta ruħha.
                           
                        
                              —
                           
                           
                              I/tkun kapaċi j/tamministra stress relatat ma' inċidenti tas-sigurtà.
                           
                        
                              —
                           
                           
                              Għandu/ha livell bażiku ta' ħiliet tal-ewwel għajnuna.
                           
                        
            
                  8)   Ġestjoni ta' proġetti f'kuntesti umanitarji
                  
               
            
                   
               
               
                  
                              —
                           
                           
                              I/tkun j/tista' j/tiddeskrivi u j/tanalizza l-istadji differenti taċ-ċiklu ta' proġett f'għajnuna umanitarja, inkluża valutazzjoni tal-ħtiġijiet, proposta ewlenija u l-iżvilupp tal-baġit u t-twassil, il-monitoraġġ u l-evalwazzjoni tal-proġett.
                           
                        
                              —
                           
                           
                              J/tifhem u j/tapplika l-prinċipji bażiċi ta' bbaġitjar u l-kitba tal-proposti.
                           
                        
                              —
                           
                           
                              J/tifhem u j/tapplika l-prinċipji bażiċi ta' ġestjoni finanzjarja u l-kitba tal-proposti.
                           
                        
                              —
                           
                           
                              J/tifhem u ssostni t-trasparenza fil-proċessi tal-ġestjoni tal-proġett.
                           
                        
                              —
                           
                           
                              J/tifhem u j/tapplika l-prinċipji bażiċi ta' ġestjoni tal-prestazzjoni il-monitoraġġ u l-evalwazzjoni.
                           
                        
            
                  9)   Komunikazzjoni u sensibilizzazzjoni
                  
               
            
                   
               
               
                  
                              —
                           
                           
                              Huwa/Hija konxju/a u j/tinvolvi ruħu/ruħha attivament ma' pjan ta' komunikazzjoni tal-Voluntiera tal-Għajnuna tal-UE u j/tissodisfa r-rwol tiegħu jew tagħha fl-implimentazzjoni tagħha.
                           
                        
                              —
                           
                           
                              J/titkellem b'mod ċar għal valuri organizzattivi u għal dawk tal-Voluntiera tal-Għajnuna tal-UE fejn rilevanti.
                           
                        
                              —
                           
                           
                              J/tidentifika partijiet interessati primarji, sekondarji u kritiċi f'kuntesti umanitarji lokali.
                           
                        
                              —
                           
                           
                              J/tifhem u j/tapplika l-għodod użati biex jimmobilizzaw l-appoġġ tal-partijiet interessati internazzjonali u lokali għall-għajnuna umanitarja fil-qasam li fih i/tkun qed j/taħdem.
                           
                        
                              —
                           
                           
                              J/tifformula argumenti ċari u bbażati fuq l-evidenza bħala sostenitur tal-inizjattiva u j/tiżviluppa strateġija effettiva ta' komunikazzjoni.
                           
                        
            3.   Kompetenzi tekniċi li jirriżultaw minn għarfien speċjalizzat rilevanti fil-kuntest tal-għajnuna umanitarja;
      
      Voluntiera tal-Għajnuna tal-UE jista' jkollhom kompetenzi fl-oqsma li ġejjin (lista mhux eżawrjenti):
      
                  —
               
               
                  
                     finanzi u kontabilità
                  
               
            
                  —
               
               
                  
                     affarijiet legali
                  
               
            
                  —
               
               
                  
                     ġestjoni ta' proġett u amministrazzjoni
                  
               
            
                  —
               
               
                  
                     monitoraġġ u evalwazzjoni
                  
               
            
                  —
               
               
                  
                     komunikazzjonijiet (inkluża l-viżibbiltà, ir-relazzjonijiet pubbliċi u sensibilazzjoni)
                  
               
            
                  —
               
               
                  
                     loġistika u trasport
                  
               
            
                  —
               
               
                  
                     ġestjoni tar-riżorsi umani u t-tagħlim
                  
               
            
                  —
               
               
                  
                     żvilupp organizzazzjonali u trawwim ta' kapaċità
                  
               
            
                  —
               
               
                  
                     tfassil tal-politika u l-ippjanar strateġiku
                  
               
            
                  —
               
               
                  
                     komunikazzjoni tar-riskju u t-teknoloġija tal-informazzjoni
                  
               
            
                  —
               
               
                  
                     ilma u faċilitajiet sanitarji
                  
               
            
                  —
               
               
                  
                     protezzjoni u kenn
                  
               
            
                  —
               
               
                  
                     ikel, nutrizzjoni u saħħa
                  
               
            
                  —
               
               
                  
                     refuġjati u persuni spostati internament
                  
               
            
                  —
               
               
                  
                     kwistjonijiet tas-sessi
                  
               
            
                  —
               
               
                  
                     protezzjoni tat-tfal
                  
               
            
                  —
               
               
                  
                     għajxien
                  
               
            
                  —
               
               
                  
                     rabta bejn l-għajnuna, ir-riabilitazzjoni u l-iżvilupp
                  
               
            
                  —
               
               
                  
                     ġestjoni tar-riskju ta' diżastri
                  
               
            
                  —
               
               
                  
                     bini ta' reżiljenza
                  
               
            
                  —
               
               
                  
                     dejta u għarfien ta' diżastri
                  
               
            
                  —
               
               
                  
                     valutazzjoni u mmappjar tar-riskju u l-vulnerabbiltà u l-fraġilità u l-analiżi tal-kunflitt
                  
               
            
                  —
               
               
                  
                     ġestjoni bbażata fuq l-ekosistema u l-adattament tat-tibdil fil-klima
                  
               
            
                  —
               
               
                  
                     tqajjim ta' kuxjenza u edukazzjoni
                  
               
            
                  —
               
               
                  
                     reżiljenza urbana u l-ippjanar tal-użu tal-art
                  
               
            
                  —
               
               
                  
                     żvilupp bbażat fil-komunità
                  
               
            
                  —
               
               
                  
                     protezzjoni soċjali u xbieki tas-sikurezza
                  
               
            
                  —
               
               
                  
                     negozju reżiljenti u l-infrastruttura, inkluża l-protezzjoni tal-infrastruttura kritika
                  
               
            
                  —
               
               
                  
                     finanzjament ta' riskju
                  
               
            
                  —
               
               
                  
                     monitoraġġ u sistemi ta' twissija bikrija
                  
               
            
                  —
               
               
                  
                     tħejjija għad-diżastri u l-ippjanar ta' kontinġenza
                  
               
            
                  —
               
               
                  
                     il-protezzjoni ċivili u r-rispons f'każ ta' emerġenza
                  
               
            
                  —
               
               
                  
                     valutazzjoni u rkupru ta' wara l-kunflitti u ta' wara d-diżastri
                  
               
            
                  —
               
               
                  
                     servizzi mediċi u paramediċi
                  
               
            
                  —
               
               
                  
                     inġinerija
                  
               
            
                  —
               
               
                  
                     ġestjoni tal-volontarjat